Den 33-årige Morten Friis Lindstrøm fra Hobro skal tolv måneder i fængsel for grov vold. Det besluttede Vestre Landsret mandag. Landsretten skærpede dermed straffen på ti måneders fængsel, som i sin tid blev givet ved Retten i Randers. Voldsepisoden skete tilbage i oktober 2009, hvor den dømte slog sin bekendte i hovedet adskillige gange med et aluminiumsbat. De to mænd var på vej til Havndal i bil, da de kom op at slås, angiveligt over den dømtes forlovede, som den bekendte muligvis havde gjort gravid. Offeret fik en flænge i baghovedet og en blødning i hjernen. Udover at være tiltalt for vold, fik den 33-årige også en dom for spirituskørsel, da han havde en promille på 0,75 under episoden. Den dømte fik således skærpet sin dom fra byretten med to måneders ekstra fængsel for voldsepisoden. Bøden for spirituskørsel blev nedsat fra 6500 kroner til 6000 kroner.

Referat:
En 33-årig mand fra Hobro fik mandag skærpet sin straf for at have slået en bekendt i hovedet med et aluminiumsbat.